|  |  |  |
| --- | --- | --- |
| **Elem tartalma: Bűnbánati liturgia** | | Kategória: ima |
| Szerző(k): dr. Farkas László  Szerkesztő(k): - | | Esemény: Tábor |
| Kapcsolódó téma: Hivatás | Kapcsolódó előadás: - | |
| Régió: Dél-Duna | Település: Dabas – Sári | Időpont: 2018.07. |

Kapcsolódó anyagok:

**Főelőadás négy az egyben:**

2018\_07\_hivatas\_jojj\_kovess\_engem\_negy\_foeloadas\_egyben\_foelodas\_ossz\_tabor

**Főelőadások:**

2018\_07\_hivatas\_embernek\_lenni\_foeloadas\_ossz\_tabor

2018\_07\_hivatas\_mindent\_elhagyni\_Krisztusert\_foeloadas\_ossz\_tabor

2018\_07\_hivatas\_donteni\_foeloadas\_ossz\_tabor

2018\_07\_hivatas\_keresztenynek\_lenni\_hivatas\_foeloadas\_ossz\_tabor

**Csoportfoglalkozás:**

2018\_07\_hivatas\_kiscsoportos\_kerdesek\_csoport\_ossz\_tabor

**A kapcsolódó anyagok rövid tartalmi leírása és a fent felsoroltakon kívül a témánkhoz és az eseményhez kapcsolódó esetleges egyéb anyagok az alábbi téma- és eseményösszegző dokumentumban találhatóak:**

2018\_07\_hivatas\_tabor\_osszegzo\_ossz\_tabor

Törzsanyag:

**Bűnbánati liturgia (Farkas László atya, 2018-as Dél-Duna menti Nagyboldogasszony Közösség, tábor)**

**Bűnbánati liturgia:** Fontos, hogy a tábor elején, lehetőleg a második nap mindenki meggyónjon, aki gyónhat. A többiek menjenek el beszélgetni az atyákkal vagy nővérekkel, ha elegendően vannak jelen.

**Instrukció:** Már a bűnbánati liturgia kezdetekor kérdezzük meg, hogy ki az, aki már készen áll a gyónásra, mert fontos, hogy használjuk ki az időt, hogy már itt vannak az atyák. Akik jelentkeznek, azokat osszuk be a gyóntatókhoz és mondjuk el hangosan, hogy mi lesz a gyónási dinamika. Lásd lentebb! Ezt ismételjük el a bűnbánati liturgia végén, közben is! Az atyáknak jelöljünk ki nyugodt és jól látható helyet, hogy a gyónók láthassák, mikor jön a következő. Tegyünk ki stólát azoknak, akik nem hoztak. Egy kisebb testvér ossza ki az atyáknak a fehér szalagokat, amit a gyónóknak adnak majd át és kérje meg őket, hogy a gyónás után mondják el a megtérőknek, hogy most az lesz a feladatuk, hogy menjenek be csendben a kis tükrükkel a kápolnába, ott nézzék meg a megtisztult arcukat, köszönjék meg, majd menjenek vissza a csoportba és ott majd a szalagukat adják oda, hogy valaki rákösse a csuklójukra.

**Szemléltetés:** Egy **korommal bekent üveg**, benne egy égő gyertyával, de nem látni, hogy van benne bármi fény is. Laci atya elmondta, hogy ilyen a lelkünk, ha nem vagyunk a kegyelem állapotában és bűneink eltakarják előlünk Isten arcát. Ebben az állapotban mindent ezen a kormos üvegen keresztül látunk. Nem látjuk Isten fényét, vezetését, jeleit. Nem halljuk hangját sem. A másik embert is rosszabbnak, a nehézségeket pedig sötétebbnek, drámaibbnak látjuk, mint amilyenek. Ez az üveg belülről nem tud megtisztulni, mert a korom kívül van. Nem tudjuk letörölni saját bűneinket. Külső segítségre szorulunk. Egyedül a Megváltó Jézus Krisztus segíthet. De neki úgy tetszett, hogy nagyon is emberi eszközt használjon bűneink megbocsátására. Az ő kezében a gyónás és a feloldozó pap olyan, mint egy sikáló szivacs, amit Jézus kézbe vesz, hogy lekaparja rólunk bűneink kormát. Ezért mondta papjainak vagyis az apostolok utódainak: „Akinek ti megbocsátjátok bűneit, az bocsánatot nyer, akinek pedig megtartjátok, az nem nyer bocsánatot”. Nem magánügy, hogy rajtad keresztül tovább árad-e a fény vagy leárnyékolják a bűneid. Nem maradhatsz sötétségben!

**Ezután kitehetünk egy tál almát, benne ---egy rohadtat és egy feszületet.** A rohadt alma jelképezi, mit tesznek velünk a bűneink. A kereszt megmutatja, hogy mit tesznek a bűneink Jézussal: „a mi bűneinkért szúrták át, a mi gonoszságainkért érte utol a büntetés.” És mibe kerül neki bennünket „rohadt almából” újjáteremteni egészségessé. A tál alma azt mutatja, hogy mennyire mérgező hatással vannak bűneink a többiekre. Ha sokáig nem gyónunk az olyan, mintha sokáig otthagynánk a rohadt almát a többi között. Felelősek vagyunk egymásért. A gyónás nem magánügy. Az ősegyházban bizonyos súlyos vétkeket nyilvánosan kellett megvallani és nyilvánosan kellett értük vezekelni. A Szentlélek úgy vezette az Egyházat, hogy mára nem kell nyilvánosan megszégyenülnünk elég, ha az Egyház felszentelt papja előtt megvalljuk bűneinket, nehogy a félelmünk miatt a Sátán bezárja a szánkat és rejtegetett bűneink szép lassan elpusztítsanak, felemésszenek minket lelkileg (vagy akár fizikailag). A gyónás előtti szégyenérzet visszatartó erő is lehet az újabb vétkezéstől és az engesztelés része, de van, hogy a sátán hamis szégyenérzettel visszatart bennünket a Szentgyónástól, vagy eléri, hogy, hogy érvénytelenül és szentségtörően gyónjunk. A gyónás ugyanis érvénytelen, sőt szentségtörés, ha szándékosan kihagytuk valamely súlyos bűnünket vagy nem bántuk meg minden bűnünket, vagyis ha nem is kérjük a kegyelmet a változáshoz, megtéréshez. A bűnbocsánat Szentsége, a Jézushoz megtérés és az Egyházhoz visszatérés szentsége is, ezért a feloldozó pap az Egyházat is képviseli, amely visszafogadja a bűnbánót. A Szentgyónás tehát nem magánügy, hanem az egész közösség (az Egyház) ünnepe. A táborok egyik csúcs-élménye szokott lenni sokak számára, amikor valamennyien, akik gyónhatunk, meggyóntunk és aztán együtt áldozunk. Az egész tábor valami természetfeletti, kegyelmi légkört kaphat. Jézus akarja ezt a tapasztalatot ma is számunkra. Ilyenkor tapintható lesz az Ő valóságos jelenléte közöttünk a táborban.

**Dinamika a gyónáshoz:** Gyónásra ezért most kiscsoportonként készüljünk. Olvassák el a mellékelt ***lelki-tükröt***. Egymásnak háttal fordulva írják össze bűneik, majd énekeljenek. Gyónás előtt nézzék meg az arcukat az előre kiosztott kis tükrükben. Amint meggyóntak, kapnak egy fehér szalagot a gyóntatótól, majd egyedül nézzék meg megtisztult arcukat a tükörben, térjenek vissza a kiscsoportjukba, ahol a többiek fogadják vissza és ünnepeljék meg kiengesztelődésüket egyenként, pl. nagy öleléssel vagy egyenkénti öleléssel, vagy pl. valami énekkel:

Hála néked Istenünk, hála néked a „Lilláért”.

Hála néked Istenünk, mert Őt adtad nekünk.

Álleluja, áldd meg Őt! Álleluja, áldd meg őt! Álleluja, áldd meg őt!

Mert Ő fontos Nekünk.

Ezután valaki kösse fel a fehér szalagot ünnepélyesen a megtisztult, visszafogadott lélek kezére.

**Gyónás előtt:** Olvassuk el az alábbi elmélkedést a 139. zsoltárról, közben egy-egy bűnbánati éneket énekelve és a felolvasás alatt alápengetve gitárral. Az elmélkedés második része már akkor is folytatódhat, amikor elkezdődött a gyóntatás és közben készülnek, várakoznak a megtérők.

1. **Az ölelés**

**Zsolt. 139,5 Minden oldalról körülfogtál, kezedet rajtam tartod.**

Isten átölel: ott van előttem és mögöttem, sőt áldó kezével ott van fölöttem.

**Zsolt. 139,6 Csodálatos nekem ez a tudás, igen magas, nem tudom felfogni.**

Dávid mindezt végiggondolva őszintén elcsodálkozik, mert ilyet még nem látott: nincs senki más, aki 100%-osan látja, figyeli és ismeri az igazi énemet, a titkos gondolataimat, a valódi mozgatórugóimat – és közben szorosan, melegen, átölelve tart.

**2. A menekülés**

**Zsolt. 139,7 Hova menjek lelked elől? Orcád** [*jelenléted*] **elől hova fussak?**

Dávid egyszer csak – minden csodálata ellenére – el akar menekülni Isten jelenlétéből. Vajon miért? Mert nem bírjuk elviselni, hogy Isten előtt ennyire átlátszók vagyunk. De miért nem bírjuk ezt elviselni?

Van, aki úgy érzi, hogy Isten ölelése túl szorító, korlátozó, mert igazából még mindig a saját feje után akar menni, mert még nem bízik Isten jóakaratában. Van, aki fél Istentől, mert számára a közelség kiszolgáltatottságot jelent, talán mert az emberektől ezt tapasztalta, mert még nem bízik Isten jó szándékaiban. Van, aki a bűntudata miatt menekül, mint Péter apostol (Lk 5:8), mert még nem bízik Isten kegyelmében. És van, aki biztos benne, hogy ha Isten megismeri, akkor ki fog belőle ábrándulni, ezért ahogy az emberek elől, úgy Isten elől is egész életében rejtőzködik, mert nem hiszi, hogy Isten úgy ahogy van, elfogadja.

A lényeg, hogy szeretnénk tartani a biztonságosnak hitt távolságot. Az embereket azért tudjuk kezelni (manipulálni), mert nem látnak belénk. Isten azonban belénk lát, tehát őt nem tudjuk "kezelni", és ezt nehezen viseljük. Miért? Mert Istent nem ismerjük eléggé.

**Zsolt. 139,8-10 Ha a mennybe szállnék, ott vagy, ha a holtak hazájában feküdnék le, te ott is ott vagy. Ha a haj­nal szár­nyai­ra kelnék, és a tenger túlsó végén laknék, kezed ott is elérne** [*vezetne*]**, jobbod megragadna** [*tartana*] **engem.**

Isten elől nem lehet elmenekülni a térben, hiszen ezt a földi világot ő teremtette. Isten ott van a mennyben és az alvilágban is: tehát nemcsak ebben az életben, hanem azon túl sem lehet előle elrejtőzni. Mindenhol utólérne minket, sőt ő vezetne át mindenen, nehogy bajunk essen – miközben éppen előle menekülünk… Nem csodálatos?

**Zsolt. 139,11-12 Ha azt gondolnám, hogy elnyel [*nyomaszt?*] a sötétség, és éjszakává lesz körü­löttem a világosság: [*Ha azt mondanám: Borítson el a sötétség, és az éj úgy vegyen körül, mint máskor a fény:*] a sötétség nem lenne elég sötét neked, az éjszaka világos lenne, mint a nappal, a sötétség pedig olyan, mint a világosság.**

A mondatnak rendszerint kétféle fordítása van. Az egyik szerint Dávidot a sötétség szinte elnyeli, nyomasztja (ahogy menekül Isten elől), de Isten még akkor is megtalálja, tehát az, hogy Dávid nem látja Istent, nem jelenti azt, hogy Isten nem látja Dávidot. A másik – sze­rintem a gondolatmenetbe jobban illő – fordítás szerint Dávid a sötétségben próbál el­búj­ni ("bár lenne sötétséggé a világosság"), de Isten a sötétben is úgy látja, mintha világos nap­pal lenne.

Biztos láttál már kisbabát, amint az édesanyja karjaiban mennyei békességgel pihen. Miért képes erre? Talán mert olyan sokat tud önmagáról, hogy tudja, mindenben rászorul a mamájára? Vagy, mert olyan sokat tud az édes­anyja személyiségéről és képességeiről, hogy tudja: mindenben rábízhatja magát? Nem, a kisbaba csak *egyet* tud: "Ő a mamám!"

**3. A csodálkozás**

**Zsolt. 139,13-16 Te alkottad veséimet, te formáltál** [*szőttél*] **anyám méhében. [Jób 10,8-12]** **Ma­gasztallak téged, mert félelmes és csodálatos vagy; csodálatosak alkotásaid, és lelkem jól tudja ezt. Csontjaim nem voltak rejtve előtted, amikor titkon formálódtam** [*ki lettem hímezve*]**, mint­ha a föld mélyén képződtem volna. Alaktalan testemet** [*embrió*] **már látták szemeid; könyved­ben minden meg volt írva, a napok is, amelyeket nekem szántál, bár még egy sem volt meg belőlük.**

Dávid rájön, hogy Isten elől nem tud elmenekülni, ráeszmél, hogy nem csak ezt a világot, hanem őt magát is Isten alkotta. Isten műve a lelkiismerete és az érzelmei, amik ide-oda hajtják ('veséim'), Isten műve a lába, amin a legszívesebben elfutna… Isten már akkor is figyelte, amikor még csak embrió volt. Azt is tudja róla, amit ő maga sem tud magáról.

Ez számodra azt jelenti, hogy Isten számára az egész lényed és az egész életed áttekinthető. Az eredeti szöveg a szövés-hímzés képét használja (13. és 15. vers). Tehát igazi művészeti alkotás vagy. És vajon hol vagy a legnagyobb biztonságban, ha nem a Mű­vész kezé­­ben?

Így viszont *nem* becsmérelheted magad, ami a lényedet, a karakteredet, a képes­sé­gei­det illeti (itt nem a bűneidről van szó). Mivel Isten *örül* neked, neked is el kell fogad­nod a gyengeségeidet, és örülnöd kell az erősségeidnek. Nem önimádatról van szó, hanem egész­séges önelfogadásról: enélkül vagy másokat nézel le (magadról kép­zelsz túl sokat), vagy kisebbségi komplexusod van (túl keveset képzelsz magadról). Dávid sem másokhoz méri magát (hogy néz ki, mire képes stb.), hanem annak örül, hogy *Isten* hogyan néz rá.

**A dőlt betűs részt nem kell felolvasni a bűnbánati liturgiában, csak, ha pl. énekek közt felolvasnak egy-egy szakaszt pl. a kiscsoporton a gyónásra várakozás közben és van még idő.**

***(Zsolt. 139,17-18 Mily drágák nekem szándékaid*** *[gondolataid]****, Istenem, mily hatalmas azok­nak száma! Számol­gatom, de több a homok­szemeknél, s a végén is*** *[felébredve]* ***csak nálad vagyok.***

*Dávid felfogja, hogy Isten milyen sokat gondol rá. Vajon Isten­nek hány gondolatot kellett végiggondolnia ahhoz, hogy őt megalkossa olyannak, amilyen, és vele úgy bánjon, ahogy bánik? Ha elkezdené összeszámolni, előbb fáradna el és aludna bele a nagy számolásba, minthogy a végére jusson. Aztán reggel felébred: "Ó, hol is tartunk? – Ja, nálad, Uram."*

*Szóval Isten sokat gondol ránk. Persze ilyenkor zavarba jövünk: Te jó Ég, vajon miket gondol­hat rólam?! Úgy viselkedünk, mint aki egyszercsak megtudja, hogy a tengeren túli gazdag nagybácsi gyermekkora óta gondot visel rá, anélkül hogy tudta volna...*

*Isten sokat gondol Rád – érted? Sokat jelentesz neki, drága vagy neki. És biztos vagyok benne, hogy neked is sokat jelent az, hogy ő sokat gondol rád :o).*

***4. Az együttérzés***

***Zsolt. 139,19 Bár megölnéd, Istenem, a bűnöst, és távoznának tőlem a vérontó emberek!***

***Zsolt. 139,20 Akik csalárdul beszélnek rólad, ellenségeid, hazugul mondják ki nevedet.***

***Zsolt. 139,21 Ne gyűlöljem-e gyűlölőidet, URam? Ne utáljam-e támadóidat? [Jel 2,6 ]***

***Zsolt. 139,22 Határtalan gyűlölettel gyűlölöm őket, hiszen nekem is ellenségeimmé lettek.***

*Ha elég közel vagyunk Istenhez, meglátjuk a sebeit. Azokat, amelyeket mi emberek ejtettünk rajta. Dávidnak is eszébe jutnak Isten ellenségei. Istenre néz, és látja, hogy neki fáj, amit csinálnak. Fontos látni, hogy a képmutatók nem Dávid ellenségei, hanem Istené. Dávid egyszerűen együttérez Istennel, és önkéntelenül kitör belőle, hogy ő Isten oldalán van!*

*Ugyanazt a szent haragot érzi, ami Jézust a Templomban arra kényszerítette, hogy mindet felborítson maga körül (Jn 2). "Ekkor tanítványainak eszébe jutott, hogy meg van írva:" (Zsolt. 69,10) "Mert a házad iránti féltő szeretet emészt; rám hull a gyalázat, ha téged gyaláznak." Ugyanígy Pált (ApCsel 13) sem a saját indulata, hanem a Szentlélek töltötte be, amikor Eli­más varázslót "ördögfajzatnak" nevezte, ui. a helytartót nem hagyta megtérni.*

*Más téma, de sokan úgy vélik, hogy a harag, az indulat minden formája idegen a jó kereszténytől. Ez azonban nem igaz. Egyrészt a bűnt gyűlölni kell, miközben a bűnöst sze­ret­ni kell. Másrészt ha valaki okot ad rá, akkor természetesen, önkéntelenül megharagszunk, csak ezt a haragot nem ápolhatjuk magunkban (másnapra elfelejteni!), és nem szabad enged­ni, hogy bűnbe vigyen (bosszú, pletyka stb.).*

*Dávid mindenesetre nem az őt ért sértésekről beszél, hanem Isten sebeiről.)*

**5. A bizalom**

**Zsolt. 139,23-24 Vizsgálj meg, Istenem, ismerd meg szívemet! Próbálj meg** [*tégy próbára*]**, és ismerd meg gondolataimat! Nézd meg, nem járok-e téves úton, és vezess az örökkévalóság útján!**

Dávid tehát nem olyan, mint a farizeus, aki (Lk. 18,11) "*így imádkozott magában: Isten, hálát adok neked, hogy nem vagyok olyan, mint a többi ember*"… Dávid nem csak azt tudta, hogy milyenek Isten ellenségei: azt is tudta, hogy milyen ő maga.

Ezért egyszer csak felesz­mél: "Jaj, csak nehogy valaha is közéjük kerüljek!" Nem bízik magában, ezért arra kéri Istent, hogy ő se bízzon benne, Dávidban, hanem inkább tegye próbára, vizsgálja meg, figyelje és figyelmeztesse!

Vajon attól fél, hogy elveszhet? Dehogyis! Éppen azt mondja ki bátran, hogy ő tudja, ki fogja őt megtartani: *Isten* a garancia mindenre, ezért *teljesen* Istenben bízik.

És ott marad Isten szoros, meleg ölelésében. Mint a kisgyermek, aki csak egyet tud: hogy *ki* az Édesapja.

**Zsolt. 131,1-3 Zarándokének. Dávidé.**

**Uram, nem fuvalkodik fel a szívem, nem kevély a tekintetem. Nem törekszem arra, ami túl nagy és elérhetetlen nekem. Inkább csitítottam, csendesítettem lelkemet, mint anya a gyerme­két. Mint a gyermek, olyan most a lelkem. Bízzál, Izráel, az Úrban most és mindörökké!**

Ádám Éva bűnbeesésekor azt olvassuk, hogy az első ember elrejtőzik Isten elől. Egymáson is észreveszik mezítelenségüket. Megjelenik a szégyen. Legbelül mindnyájan szorongunk az ősbűn óta mint Ádám és Éva: vajon, ha meglátják, hogy valójában ki vagyok, ha meglátják a hibáimat, bűneimet, akkor is szeretni fognak. Jézus az, aki ismer és mégis szeret, egyedül neki van hatalma elvenni szégyenemet, lemosni bűneimet. Egyedül az Ő tekintetében tisztulhatok meg.

**Tanúságtétel és buzdítás** (Laci atya)**:** *Én azért szeretek gyónni - ha tehetem hetente gyónok - mert szükségem van erre a tekintetre, amely feloldoz. Ez az Ő válasza mindig újra az én bűnbánatomra. Minden egyes gyónásommal közelebb kerülök hozzá. Ismeritek a hasonlatot, hogy a bűnnel elszakítjuk a fonalat, mely minket Istenhez kötve tart és zuhanni kezdünk. A bűnbocsánattal Jézus egy csomót köt a fonálra. Minden ilyen csomónál rövidebb lesz a fonal, így Isten mind közelebb von magához. Ez persze nem azt jelenti, hogy ha vétkezünk, azáltal még közelebb jutunk hozzá, mintha nem vétkeztünk volna – minden hasonlat sántít egy picit – hanem azt, hogy Isten a bűneink ellenére az őszinte gyónásainkon keresztül is egyre közelebb tud magához kapcsolni, ezért nem szabad elkeserednünk és szégyenünkben elkerülni a tekintetét. Sajnos sokan ezt teszik.*

Ezt tette Ádám és Éva, amikor az Úr kérdezte Ádámtól: *„Hol vagy?*” (Ter 3,9) „*Elrejtőztem, mert féltem, hisz mezítelen vagyok.*” (Ter 3,10) Elkezdenek félni Istentől, egy torz képet alakítanak ki róla: elkezdik Őt úgy szemlélni, mintha a bűneik megváltoztatták volna az Istent, s nem veszik észre, hogy a bűnbeesés után Isten ugyanúgy sétál az Édenkertben az alkony hűvösén, mint előtte. Éppúgy az ember közelében akar maradni. Az ember az, aki nem akar az Isten közelében maradni. Az ember az, aki eltávolodik Tőle. Pedig Nem szűnt meg a szeretete az ember iránt. Még csak nem is csökkent. De Ádám és Éva nem tudja ezt többé elhinni. Nem hisznek ebben a szeretetben. Ez a meg nem váltott ember magatartása, akinek eltorzul a látása Istenről, mindent ezen a kormozott üvegen (a bűneseten) keresztül néz, hamis képe lesz önmagáról, a másik nemről, a világról és Istenről (hamis istenképek). De mi már meg vagyunk váltva, így elhihetjük, hogy Isten a bűneink miatt nem hagyott el minket, nem vonta meg szeretetét és irgalmát irántunk, nem kell szerepet játszanunk előtte. Ezért bátran lépj be ma Jézusnak ebbe a tekintetébe! Bárcsak a gazdag ifjú is megmaradt volna Jézusnak ebben a szabadító tekintetében, aki „*ránézett és megkedvelte*” (Mk 10,21). Keress fel egy atyát gyónásra (vagy ha nem gyónhatsz, beszélgetésre) és fedezd fel a szavaiban, tekintetében Jézust, aki szentségileg jelen van a pap személyében is! Óriási jó dolog a gyónás. Frenetikus élmény átélni, hogy nem vagyok azonos azzal a szutyokkal, korommal, ami közben rám épült. Hisz a korom nem tartozik az üveg természetéhez. Így a bűn sem az ember eredeti és újjáteremtett természetéhez. Megkönnyebbülés tudni, hogy a Bűnbocsánat Szentségében Isten leválasztja rólam a bűnt, nem azonosít engem azzal, így örökre megtagadhatom azokat, mint olyat, ami nem tartozik (többé) hozzám. Jézus újjáteremt a Szentlélekben, nemcsak saját emberi természetemet állítja helyre sértetlenül, hanem részesít isteni természetében. Nem vagyok rossz. Barát az, aki ismer és mégis szeret, aki előtt szégyenkezés nélkül megmutathatom magam, még azt is, amit mások előtt rejtegetnék. Jézus ez a Barát. Annyira jó átélni, hogy önmagamért szeretnek és a bűneim miatt nem fognak nem szeretni, hogy ez újra és újra kell nekem. Legalább havonta, súlyos bűn esetén pedig azonnal menj el gyónni! Ne maradj egy percig sem a kegyelem állapotából kiesve, mint Ádám és Éva! Annyit mondhatok, hogy ha még mindig félsz a gyónástól, hogy tudd, aki képes lemezteleníteni magát Isten előtt, s megmutatni mindent úgy amint van az a legnagyobb védelmet kapja Istentől és az Egyháztól. Attól fél és menekül a Gonoszlélek. Az Egyház papja az élete árán is védi a gyónási titkot, vagyis amit ott hallott, azt akkor sem mondhatja el senkinek, ha agyonütik.***Egyetemes gyóntatói tapasztalat:*** *Fontos, hogy tudd, nem fogom rajtad látni a szégyened, ha azután találkozunk az utcán. Épp ellenkezőleg. Én minden egyes gyónómat, aki őszintén oda teszi Isten elé a bűneit még jobban megszeretek. És eddig még minden paptársam ugyanerről a tapasztalatról számolt be nekem.*

Ma meg fogjuk tapasztalni, hogy milyen találkozni úgy Jézus tekintetével, pillantásával, hogy nem szorongasz, nem szégyelled magadat többé. Jézus még a gazdag ifjúra is rátekintett és megkedvelte még azelőtt, mikor képes lett volna Őt teljes szívvel követni.

Eszközigény:

kis tükrök, fehér szatén szalag, tál alma, feszület, korommal bekent üveg, gyertya, nyomtatott lelki tükör